Komisjoni direktiiv 96/8/EÜ,

26. veebruar 1996,

kehakaalu alandamiseks ettenähtud vähendatud energiasisaldusega dieetides kasutatavate toiduainete kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] eriti selle artiklit 4,

ning arvestades, et:

käesoleva direktiiviga kavandatavad ühenduse meetmed ei ületa varasemas direktiivis 89/398/EMÜ sätestatud eesmärkide saavutamiseks vajalikke meetmeid;

käesoleva direktiiviga hõlmatud tooted on väga mitmekesised ja enamasti eristatud selle järgi, kas need on ette nähtud asendama päevast toidukogust täielikult või osaliselt;

selliste toodete koostis peaks täitma asendamatute toitainete osas päevase toitainevajaduse ning rahuldama olulise osa nende inimeste vajadustest, kellele need tooted on mõeldud;

hiljuti on välja töötatud arvukalt tooteid, mis asendavad suupisteid ja varustavad organismi teatud koguses oluliste makro- ja mikroelementidega; sätted nende toodete põhikoostise kohta võetakse vastu hilisemal kuupäeval;

käesoleva direktiiviga hõlmatud toodete energiasisaldus peab olema piiratud;

mõnede päevast toidukogust asendama ettenähtud toodete energiasisaldus on väga madal; konkreetsed eeskirjad väga madala energiasisaldusega toodete kohta võetakse vastu hilisemal kuupäeval;

käesolev direktiiv peegeldab olemasolevaid teadmisi nende toodete kohta; kõik teaduse ja tehnika arengul põhinevad uuendusi võimaldavad muudatused otsustatakse direktiivi 89/398/EMÜ artiklis 13 ettenähtud korras;

vastavalt direktiivi 89/398/EMÜ artikli 4 lõikele 2 tuleks nende toodete valmistamisel kasutatavaid eriotstarbega toitaineid käsitlevad sätted kehtestada eraldi komisjoni direktiivis;

nõukogu direktiiviga nähakse ette sätted seoses lisaainete kasutamisega nende toodete tootmisel;

direktiivi 89/398/EMÜ artikli 7 kohaselt reguleerivad käesoleva direktiiviga hõlmatud tooteid üldeeskirjad, mis on sätestatud toiduainete märgistuse, esitlemise ja reklaamiga seotud ühenduse õigusaktide ühtlustamist käsitleva nõukogu 18. detsembri 1978. aasta direktiiviga 79/112/EMÜ, [2] viimati muudetud komisjoni direktiiviga 93/102/EÜ; [3] käesolevas direktiivis on kehtestatud ja laiendatud vajaduse korral nimetatud üldeeskirjade täiendusi ja erandeid;

käesoleva direktiiviga hõlmatud toodete laadi ja kasutuseesmärgi tõttu on eelkõige nõutav märkida nende energia- ja toitainesisaldus;

rahva tervist tõenäoliselt mõjutavate sätete osas on vastavalt direktiivi 89/398/EMÜ artiklile 4 peetud nõu toidu teaduskomiteega;

käesoleva direktiiviga ettenähtud meetmed on kooskõlas alalise toidukomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

1. Käesolev direktiiv on eridirektiiv direktiivi 89/398/EMÜ artiklis 4 määratletud tähenduses ja sellega kehtestatakse koostisele ja märgistusele esitatavad nõuded vähendatud energiasisaldusega eritoitude puhul, mis on ette nähtud kehakaalu alandamiseks ja mida sellisena esitletakse.

2. Kehakaalu alandamiseks ettenähtud vähendatud energiasisaldusega toidud on eritoidud, mis tootja juhendi kohaselt tarvitatuna asendavad täielikult või osaliselt päevase toidukoguse. Need jagunevad kahte kategooriasse:

a) tooted, mis on ette nähtud täielikult asendama päevast toidukogust;

b) tooted, mis on ette nähtud osaliselt asendama päevast toidukogust.

Artikkel 2

Liikmesriigid tagavad, et artiklis 1 nimetatud tooteid turustatakse ühenduses ainult siis, kui need vastavad käesolevas direktiivis sätestatud eeskirjadele.

Artikkel 3

Käesoleva direktiiviga hõlmatud toidud vastavad I lisas määratletud koostisekriteeriumidele.

Artikkel 4

Kõik artikli 1 lõike 2 punktis a osutatud toodete koostisosad on turustamisel pakitud samasse pakendisse.

Artikkel 5

1. Nimetatud tooteid müükase järgmiste nimetuste all:

a) artikli 1 lõike 2 punktiga a hõlmatud tooted, "Päevase toidu asendaja kehakaalu alandamise eesmärgil";

b) artikli 1 lõike 2 punktiga b hõlmatud tooted, "Toidukorra toidu asendaja kehakaalu alandamise eesmärgil".

2. Asjaomaste toodete märgistusel on lisaks nõukogu direktiivi 79/112/EMÜ artiklis 3 sätestatutele järgmised kohustuslikud üksikasjad:

a) energiasisaldus kilodžaulides ja kilokalorites ning valgu-, süsivesikute- ja rasvasisaldus, mis on esitatud numbritega tarvitamiseks soovitatud valmistoidu koguse kohta;

b) iga mineraalaine ja vitamiini keskmine kogus, mida reguleerivad I lisa punkti 5 kohustuslikud nõuded, esitatuna numbritega tarvitamiseks soovitatud valmistoidu koguse kohta. Artikli 1 lõike 2 punktis b osutatud toodete puhul lisaks teave I lisa punktis 5 loetletud vitamiinide ja mineraalainete kohta protsendina nõukogu direktiivi 90/496/EMÜ [4] lisas määratletud väärtustest;

c) valmistamisjuhend ning vajaduse korral märge selle juhendi järgimise olulisuse kohta;

d) kui tootja antud juhendi järgi kasutatav toode annab päevase annuse kohta üle 20 g polüoole, peab tootel olema märge, et sellel võib olla lahtistav mõju;

e) märge päevase vajaliku vedelikuhulga tarbimise tähtsuse kohta;

f) artikli 1 lõike 2 punktis a osutatud toodete puhul:

i) märge selle kohta, et toode sisaldab kõigi asendamatute toitainete päevase koguse;

ii) märge selle kohta, et toodet ei tohiks tarbida ilma arsti soovituseta järjest üle kolme nädala;

g) artikli 1 lõike 2 punktis b osutatud toodete puhul märge selle kohta, et tooted on ette nähtud ühe osana kehakaalu vähendamiseks mõeldud dieedist ning et teised toiduained peaksid moodustama toiduratsioonist olulise osa.

3. Nimetatud toodete märgistusel, reklaamis ega esitlemisel ei tohi viidata toodete tarbimise tulemusena saavutatavale kehakaalu vähenemise määrale ega näljatunde vähenemisele või küllastustunde saavutamisele.

Artikkel 6

Liikmesriigid jõustavad käesoleva direktiivi järgimiseks vajalikud õigus- ja haldusnormid 30. septembriks 1997. Liikmesriigid teatavad nendest viivitamata komisjonile.

Kõnealuseid norme kohaldatakse sellisel viisil, et need:

- lubavad käesolevale direktiivile vastavate toodetega kauplemise alates 1. oktoobrist 1997,

- keelavad käesolevale direktiivile mittevastavate toodetega kauplemise alates 31. märtsist 1999.

Kui liikmesriigid kõnealused sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 7

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 8

Käesolev direktiiv on adresseeritud liikmesriikidele.

Brüssel, 26. veebruar 1996

Komisjoni nimel

komisjoni liige

Martin bangemann

[1] EÜT L 186, 30.6.1989, lk 27.

[2] EÜT L 33, 8.2.1979, lk 1.

[3] EÜT L 291, 29.11.1993, lk 14.

[4] EÜT L 276, 6.10.1990, lk 40.

--------------------------------------------------

I LISA

VÄHENDATUD ENERGIASISALDUSEGA DIEETIDES KASUTATAVATE TOITUDE PÕHIKOOSTIS

Koostisele esitavad nõuded kehtivad tarvitusvalmis toodete suhtes, mida turustatakse olemasoleval kujul või mis on tarvitusvalmiks muudetud tootja juhendi kohaselt.

1. Energia

1.1. Artikli 1 lõike 2 punktis a osutatud toodete energiasisaldus ei tohi olla vähem kui 3360 kJ (800 kcal) ega ületada 5040 kJ (1200 kcal) päevase ratsiooni kohta.

1.2. Artikli 1 lõike 2 punktis b osutatud toodete energiasisaldus ei tohi olla vähem kui 840 kJ (200 kcal) ega ületada 1680 kJ (400 kcal) toidukorra kohta.

2. Valk

2.1. Artikli 1 lõike 2 punktides a ja b osutatud toodete puhul ei tohi valk anda vähem kui 25 % ega rohkem kui 50 % toote koguenergiast. Ühelgi juhul ei tohi artikli 1 lõike 2 punktis a osutatud toodete valgukogus ületada 125 g.

2.2. Eelnimetatud sätetes valgu kohta viidatakse valgule, mille keemiline indeks võrdub II lisas esitatud FAO/WHO (1985) võrdlusvalgu omaga. Kui keemiline indeks on võrdlusvalgu 100 %-st madalam, tõstetakse vastavalt valgusisalduse alamapiiri. Igal juhul peab valgu keemiline indeks olema vähemalt 80 % võrdlusvalgu omast.

2.3. Keemiline indeks – uuritava valgu asendamatute aminohapete ja võrdlusvalgu vastavate asendamatute aminohapete sisalduste jagamisel saadavatest suhtarvudest väikseim suhtarv.

2.4. Kõikidel juhtudel on aminohapete lisamine lubatud ainult valkude toiteväärtuse parandamiseks ning ainult selleks vajalikes kogustes.

3. Rasv

3.1. Rasvast saadav energia ei tohi ületada 30 % toote kogu energiasisaldusest.

3.2. Artikli 1 lõike 2 punktis a osutatud toodetes ei tohi linoolhapet (glütseriididena) olla alla 4,5 g.

3.3. Artikli 1 lõike 2 punktis b osutatud toodetes ei tohi linoolhapet (glütseriididena) olla alla 1 g.

4. Kiudained

Artikli 1 lõike 2 punktis a osutatud toodete kiudainesisaldus ei tohi olla alla 10 g ega ületada 30 g päevase ratsiooni kohta.

5. Vitamiinid ja mineraalained

5.1. Artikli 1 lõike 2 punktis a osutatud tooted peavad andma kogu päevase toidukoguse kohta:

100 % tabelis 1 esitatud viitamiinide ja mineraalainete kogustest.

5.2. Artikli 1 lõike 2 punktis b osutatud tooted peavad andma söögikorra kohta vähemalt 30 % tabelis 1 esitatud vitamiinide ja mineraalainete kogusest; kaaliumi kogus nendes toodetes peab toidukorra kohta olema siiski vähemalt 500 mg.

TABEL

Vitamiin A | (μg RE) | 700 |

Vitamiin D | (μg) | 5 |

Vitamiin E | (mg-TE) | 10 |

Vitamiin C | (mg) | 45 |

Tiamiin | (mg) | 1,1 |

Riboflaviin | (mg) | 1,6 |

Niatsiin | (mg-NE) | 18 |

Vitamiin B6 | (mg) | 1,5 |

Foolhape | (μg) | 200 |

Vitamiin B12 | (μg) | 1,4 |

Biotiin | (μg) | 15 |

Pantoteenhape | (mg) | 3 |

Kaltsium | (mg) | 700 |

Fosfor | (mg) | 550 |

Kaalium | (mg) | 3100 |

Raud | (mg) | 16 |

Tsink | (mg) | 9,5 |

Vask | (mg) | 1,1 |

Jood | (μg) | 130 |

Seleen | (μg) | 55 |

Naatrium | (mg) | 575 |

Magneesium | (mg) | 150 |

Mangaan | (mg) | 1 |

--------------------------------------------------

II LISA

AMINOHAPETE SISALDUSE NÕUDED [1]

| g/100 g valgu kohta |

Tsüstiin + metioniin | 1,7 |

Histidiin | 1,6 |

Isoleutsiin | 1,3 |

Leutsiin | 1,9 |

Lüsiin | 1,6 |

Fenüülalaniin + türosiin | 1,9 |

Treoniin | 0,9 |

Trüptofaan | 0,5 |

Valiin | 1,3 |

--------------------------------------------------